**RELACION**

**PËR**

**PROJEKTLIGJIN PËR DISA SHTESA DHE NDRYSHIME NE LIGJIN NR. 8096, DATË 21.03.1996 “PËR KINEMATOGRAFINË”, TË NDRYSHUAR”**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Projektakti që ju paraqesim për mendim ka për qëllim miratimin e disa shtesave dhe ndryshimeve në ligjin nr. 8096, datë 21.03.1996 “Për kinematografinë”, të ndryshuar. Këto shtesa dhe ndryshime të sjella vijnë si rezultat i disa faktorëve të ndryshëm që në përfundim kanë një qëllim që është zhvillimi i mëtejshëm i kinematografisë.

Qendra Kombëtare e Kinematografisë (QKK), ushtron aktivitetin e saj në zbatim të ligjit nr. 8096, datë 21.03.1996, “Për kinematografinë”, të ndryshuar me ligjin nr. 9353, datë 3.3.2005, ka përgatitur disa propozime për ndryshime në këtë ligj.

Për finalizimin e këtyre propozimeve për ndryshim, QKK ka zhvilluar konsultime paraprake me grupet e interesit dhe kineastët, si dhe ka kërkuar asistencën e specialistëve të Ministrisë së Financave dhe Ekonomisë, si dhe Drejtorisë së Përgjithshme të Tatimeve, për përgatitjen sa më të plotë dhe të saktë të RIA-s.

Nisur nga problemet kryesore që janë hasur në vite, ndryshimet e propozuara do të bëjnë të mundur modernizimin, përmirësimin e ligjit, si dhe standartizimin e tij në përputhje me realitetin e sotëm rajonal dhe evropian të institucioneve si motra. Këto ndryshime do të përmirësojnë ndjeshëm disa problematika të aktivitetit të QKK, të cilat kanë ardhur si pasojë e parashikimeve aktuale në ligj.

1. Në gjendjen aktuale, pas kalimit të afro 25 vite që zbatohet, konstatohet se Ligji “Për kinematografinë”, në përgjithësi ka funksionuar mirë dhe ka përmbushur qëllimin për të cilin u krijua, por gjatë kësaj periudhe është konstatuar gjithashtu, se ky ligj ka shfaqur disa probleme që lidhen kryesisht me:
* Mënyrën e zgjedhjes të Këshillave të Miratimit të Projekteve (KMP-ve);
* Mungesën e mekanizmave moderne ligjore dhe ekonomike në fushën e filmit, në ndihmë të financimit të kinematografisë kombëtare nga burime të tjera;
* Mungesën e praktikave të reja ligjore dhe ekonomike për nxitjen e industrisë Shqiptare të filmit, si dhe integrimit të saj ndërkombëtar në Evropë e më gjerë;
* Plotësimi i kuadrit ligjor dhe ekonomik, veçanërisht në fushën e bashkëprodhimeve, distribucionit dhe promovimit të kinematografisë Shqiptare në rajon e më tej.
1. Ky projektligj synon përmirësimin e hapësirave ligjore për zhvillimin e industrisë kinematografike në Shqipëri, si dhe rritjen cilësore të prodhimeve kinematografike, për ta bërë atë sa më konkuruese me prodhimet kinematografike evropiane dhe botërore.

Rritja e prodhimit kinematografik është domosdoshmëri, ndërkohë që kërkesat për realizimin e projekteve kinematografike janë gjithmonë e më shumë në rritje. Rritja e prodhimit është në proporcion të drejtë me rritjen e vetë industrisë kinematografike në vend dhe shoqërohet me rritjen e kapaciteteve, profesionalizmit, investimeve të huaja, rritjen e investimeve private brenda vendit, e cila shoqërohet me rritjen e punësimit të kineastëve.

1. Është e nevojshme që të ndryshohet procedura e zgjedhjes së Këshillave të Miratimit të Projekteve, për të rritur transparencën në konkurim, duke synuar përzgjedhjen e projekteve më cilësore, të cilët tashmë përballen me një treg ndërkombëtar shumë konkurues. Këshillat e Miratimit të Projekteve (KMP), janë organe vendimmarrëse, dhe luajnë një rol kyç në mbarëvajtjen e aktivitetit të Qendrës Kombëtare të Kinematografisë, prandaj përbërja, mënyra e krijimit dhe vendimmarrjet e KMP-ve kanë qenë objekt i diskutimeve dhe kontestimeve për rezultatet e votimit.

Në shtator të vitit 2019, pak para mbarimit të mandatit dy vjeçar të këtij këshilli, me konsensusin e përfaqësuesve të kineastëve u aplikua për herë të parë, hapja e thirrjes publike për kandidatura për anëtarë të KMP (vendas dhe të huaj), për ngritjen dhe funksionimin e Këshillit të Miratimit të Projekteve, në përbërje të të cilit ka personalitete të kinematografisë shqiptare dhe asaj evropiane. Në këtë mënyrë, me qëllim realizimin e një procesi sa më transparent dhe gjithpërfshirës të komunitetit të kineastëve dhe krijuesve, si dhe me qëllim që në KMP të zgjidhen personalitete që kanë miratimin e sa më shumë pjesëtarëve të komunitetit, kemi parashikuar që të vazhdojmë aplikimin e plotë të procesit që u iniciua në përzgjedhjen e KMP që aktualisht është në detyrë.

Propozimet për disa ndryshime në këtë drejtim, do të rrisin hapësirat profesionale të fushave të përfaqësimit, si dhe do të përmirësojnë dhe mundësojnë përzgjedhjen në KMP të personaliteteve më të mira të fushës së kinematografisë vendase dhe të huaj, duke synuar rritjen në mënyrë të ndjeshme të transparencës dhe paanshmërisë në gjykimin e projekteve.

4. Projektligji që paraqesim për miratim sjell ndryshime në mënyrën e konceptimit të buxhetit të Qendrës Kombëtare të Kinematografisë.

Fondi buxhetor i aprovuar nga Kuvendi për prodhimin kinematografik në Shqipëri shpesh herë ka pasur ulje-ngritje, duke sjellë si pasojë paqëndrueshmëri në vlerat e financimeve, por edhe ka vënë në vështirësi Qendrën Kombëtare të Kinematografisë për të planifikuar ecurinë e projekteve kinematografike, që veprojnë mbi baza kontraktuale me të huajt, si dhe hapjen e rregullt të sezoneve të konkurimit*.*

Me këtë buxhet të akorduar, Qendra Kombëtare e Kinematografisë ka dhënë mbështetje financiare për një numër të konsiderueshëm projektesh kinematografike, të cilat jemi të ndërgjegjshëm, që mund të kenë cenuar disi edhe cilësinë e projekteve për arsye të akordimit të buxheteve të ulëta, por që kanë pasur si qëllim kryesor mbajtjen në këmbë të kinematografisë.

Gjithashtu kjo ka ndihmuar në afrimin e krijuesve të rinj, të cilët janë në një numër të jo të vogël, kur kemi parasysh që numri i kineastëve (regjisorë, drejtor fotografie, etj.) që diplomohen çdo vit nga universitetet e filmit brenda dhe jashtë vendit është i konsiderueshëm. Financimi në këtë drejtim mund të kishte qenë më i lartë.

Është me rëndësi të theksojmë se kualifikimi i kineastëve të rinj, me bursa jashtë vendit, që ka qenë dhe është prioritet i politikës së QKK, dhe që buron nga ligji, nuk është realizuar për mungesë fondesh.

5. Me buxhetin që ka pasur në dispozicion, Qendra Kombëtare e Kinematografisë ka miratuar dhe financuar projektet kinematografike.

Vlera e mbështetjes financiare të projekteve kinematografike shqiptare krahasuar me vendet e rajonit e më gjerë është pothuajse e papërfillshme për të qenë pjesë dinjitoze e bashkëprodhimeve evropiane të shteteve të rëndësishme. Për këtë arsye nuk janë financuar në mënyrë të mjaftueshme prodhimet kinematografike të kushtueshme, duke mbetur kështu në minorancë përsa i përket bashkëprodhimeve me të huajt.

Kjo bie në kundërshtim dhe me synimet pozitive të Konventës Evropiane të Bashkëprodhimeve Kinematografike (*e rishikuar*), të cilën e kemi nënshkruar (signatory), dhe që tashmë po miratohet përfundimisht, për të hyrë në fuqi, brenda këtij viti, ose në fillim të vitit tjetër.

Në këtë pikë është krijuar dhe një lloj paragjykimi që prodhimet që janë me financime të ulëta, vijnë nga vendet e vogla, me buxhete të ulëta dhe si rrjedhim nuk merren në konsideratë pavarësisht se prodhimet mund të jenë dinjitoze. Producentët e vendeve të rëndësishme që bëjnë dhe lobime, por në të njëjtën kohë orientojnë edhe politikat e festivaleve të rëndësishme ndërkombëtare të filmit, nuk kanë asnjë interes të bashkë prodhojnë me producentët shqiptarë, pavarësisht cilësisë së projekteve kinematografike.

Gjithashtu, edhe për skema financimi siç është ajo e bashkëprodhimit minor, producentët tanë nuk futen dot për të bashkë prodhuar në projekte të rëndësishme dhe me vlera të mëdha financimi, pasi vlera e financimit që akordohet nuk është në nivelet që të përmbushë kuotën e bashkëprodhimit në masën 5% të përcaktuar në Konventën Evropiane të Bashkëprodhimeve Kinematografike të rishikuar, e cila është në proceset përfundimtare të ratifikimit, në Kuvendin e Republikës së Shqipërisë.

Pavarësisht këtyre vështirësive, autorët dhe producentët shqiptarë kanë mundur të arrijnë suksese ndërkombëtare në konkurimet evropiane e më gjerë duke u vlerësuar me çmime të rëndësishme*.*

Gjithashtu, pavarësisht buxheteve të ulëta, projektet kinematografike shqiptare të filmave me metrazh të gjatë vazhdojnë të bëjnë përpjekjet e tyre dhe të konkurojnë denjësisht me homologët e tyre evropianë. Shqipëria është anëtare e EURIMAGES, dhe e Këshillit të Evropës për mbështetjet financiare të bashkëprodhimeve evropiane. Realizimi i filmave me bashkëprodhim është një kusht teknik që i klasifikon në konkurim projektet kinematografike.

Vetëm dy vitet e fundit, janë fituar 6 (gjashtë) projekte shqiptare, duke sjelle afërsisht 550 mijë euro në buxhetin e bashkëprodhimeve, kur pagesa vjetore e anëtarësisë që paguhet çdo vit në këtë ent është mesatarisht 189 mijë Euro.

Lista e projekteve shqiptare që kanë konkuruar në EURIMAGES dhe kanë marrë mbështetjen financiare të Këshillit të Evropës.

**VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Qendra Kombëtare e Kinematografisë dhe Ministria e Kulturës janë angazhuar në përgatitjen e këtij projektligji, në përputhje me fushën e veprimtarisë shtetërore që ka në kompetencë, si organ përgjegjës për hartimin dhe zhvillimin e politikave kombëtare të artit dhe kulturës, konkretisht të kinematografisë, në përputhje me programin e qeverisë së Republikës së Shqipërisë .

Po kështu, projektligji është në përputhje me programin analitik të projekt-akteve të miratuara për Ministrinë e Kulturës i cili është miratuar me Vendimin e Këshillit të Ministrave nr.1121, datë 30.12.2020, “Për miratimin e programit të përgjithshëm analitik të projektakteve që do të paraqiten për shqyrtim në Këshillin e Ministrave gjatë vitit 2021”, botuar në Fletoren Zyrtare nr. 5, datë 13 janar 2021.

1. **ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Në ligjin ekzistues “Për kinematografinë”, krahasuar me ligjet e vendeve të rajonit e më gjerë, ka disa mungesa thelbësore, si më poshtë:

1. Ligji në fuqi nuk përfshin mekanizma bashkëkohore për rritjen e fondit të prodhimit të filmave “Cash Rebate”, të cilat përdoren sot me sukses nga të gjitha vendet ballkanike e me gjerë (Greqi, Serbi, Maqedonia e Veriut, Mali i Zi, Kroaci, Slloveni, Itali, Francë etj.). Ndërkohë që në shtetet e sipërpërmendura, bazuar në legjislacionet e tyre mbi kinematografinë, fondi për këto veprimtari është i veçantë dhe i ndarë nga fondi i prodhimit të filmave. Në Shqipëri ky fond, si dhe e drejta për ta pasur atë, thjesht nuk është parashikuar, pra nuk ekziston.
2. Buxheti shqiptar i financimit të projekteve filmike është në nivelin më të ulët, krahasuar me të gjithë vendet e rajonit, përfshi dhe Republikën e Kosovës.

Për më tepër, vendet evropiane, skemat e kompensimit të taksave për filmat e huaj “*Cash Rebate*”, i kanë kthyer në një burim të rëndësishëm për krijimin e të ardhurave, nxitjen e ekonomive rajonale, financimin e sallave të kinemave, arkivave dhe restaurimit të filmave dhe thesareve të kinematografisë artistike, kronikave e dokumentarëve , por dhe distribucionit kombëtar, si dhe nxitjen e punësimit të kineastëve e më gjerë.

1. Në shumicën e vendeve të rajonit, buxheti ka ardhur duke u rritur për çdo vit, sepse qeveritë e këtyre vendeve kanë njohur të ardhurat që sjell sistemi i tyre kinematografik, dhe pjesë të rëndësishme të këtyre të ardhurave, në bazë të ligjeve të tyre moderne të kinematografisë, i kanë konvertuar në rritje të buxheteve për prodhimet kinematografike, rritje të fondit të “Cash Rebate”, rritjes se investimet e huaja në fushën e filmit, përmirësimit të rrjeteve të distribucionit (sallave të kinemave dhe modernizimit të tyre), si dhe perfeksionimit të mekanizmave të promovimit të kinematografive të tyre kombëtare në arenën ndërkombëtare.

QKK, shpesh nuk hyn në programe shumë të rëndësishme bashkëpunimi sepse thjesht nuk paguan dot “fee”-të e regjistrimit.

1. Ndërkohë po vërehet dhe një fenomen tjetër negativ, që duhet korrigjuar sa më parë, dhe që është pjesë e zgjidhjes së problemit.

Kanalet e kryesorë televizive në Shqipëri, platformat ekzistuese digjitale në territorin e Republikës së Shqipërisë (si dhe ato që po krijohen), kompanitë telefonike dhe ato të internetit, po fuqizohen. Ndërkohë, ato kanë zgjeruar në mënyrë të ndjeshme territoret e tyre, duke rritur në mënyrë të konsiderueshme abonentët e tyre, si rrjedhojë ato kanë shumëfishuar të ardhurat dhe fitimet e tyre, përfshi këtu dhe marketingun dhe reklamat në rang kombëtar e ndërkombëtar (vendet fqinje).

Në këto përpjekje ato përpiqen t’u përshtaten shijeve dhe nevojave të publikut, përfshi këtu edhe përdorimin e prodhimeve kinematografike para viteve 90’, që administrohen nga Qendra Kombëtare e Kinematografisë. Në vendet si Kroacia, Sllovenia, Maqedonia, Mali i Zi, Serbia dhe Greqia, ligjet kinematografike parashikojnë detyrime financiare që kontribuojnë në mënyrë të ndjeshme në financimin e fuqizimin e kinematografive të tyre kombëtare.

Për këtë arsye, nëpërmjet ndryshimeve ligjore të propozuara, kërkohet që t’i akordohet nga buxheti i shtetit drejt QKK-së një përqindje e vogël nga të ardhurat që krijohen nga këta përdorues. Këto të ardhura do të përdoren për të ngritur dhe vënë në eficiencë fondin për incentivën “Cash Rebate”, si dhe për të realizuar projekte kinematografike, kryesisht për promocionin dhe distribucionin e filmit shqiptar, që është edhe pika më e dobët aktualisht në zinxhirin e kinematografisë shqiptare.

Për këto arsye propozojmë ndryshimet në nenin 6 të projektligjit, i cili përcakton mënyrën e përbërjes së buxhetit të Qendrës Kombëtare të Kinematografisë. Për hartimin e këtij neni, kemi përshtatur, pas analizës dhe për sa është e mundur në kontekstin shqiptar, skemat e financimit të kinematografisë, që rregullojnë kinematografinë në vendet e rajonit si Kroaci, Slloveni, Mali i Zi, Greqi, Bullgari dhe Maqedoni e Veriut.

Kjo mënyrë e ndërtimit të buxhetit të qendrave kinematografike homologe ka bërë të mundur krijimin e fondit në dispozicion të skemave të rimbursimit të produksioneve të huaja që xhirojnë në vendet respektive.

Sa më i madh të jetë fondi, aq më e madhe është aftësia e tyre për të afruar prodhime të mëdha të huaja që duan të xhirojnë në territoret e tyre, aq më shumë rritet e fuqizohet industria e tyre kinematografike, dhe si rezultat aq më shumë oferta kanë. Është një proces ortek.

Shqipëria ka potencial të fuqishëm për xhirime për të huajt, të cilët shfaqin shumë interes për të ardhur këtu për të bërë xhirime, shoqëruar kjo dhe me çmimin e lirë të specialistëve të grupeve të filmit, koston e ulët të vendeve ekzotike të xhirimit, si dhe rritjen e ndjeshme të turizmit kulturor e familjar; e bëjnë Shqipërinë një vend të lakmuar për kompanitë e mëdha prodhuese.

Mungesa e hapësirave ligjore për aplikimin e mekanizmit financiar (Tax Rebate, Tax Incentive, Taks Kredit), ka bërë dhe bën që ata të zgjedhin të xhirojnë në vendet e rajonit (Greqi, Mali i Zi, Kroaci, Slloveni, Maqedonia e Veriut, etj.), në vend të Shqipërisë; duke u stepur për të sjellë financimet e tyre në Republikën e Shqipërisë, vetëm për mungesën e legjislacionit për aplikimin e skemës “Cash Rebate”.

Ndryshimet ligjore që propozojmë në këtë drejtim, do të nxitin prodhimet e produksioneve të fuqishme kinematografike e televizive të vijnë dhe të xhirojnë filma në Shqipëri. Qendra Kombëtare e Kinematografisë që prej disa vitesh ka nisur tentativat për të vënë në funksionim skemën “Cash Rebate” të rimbursimit të pjesshëm të shpenzimeve të filmave të huaj që xhirohen në Shqipëri, madje ka nisur edhe promocionin e saj nën logon “Filming in Albania”, që vihet në të gjitha festivalet e mëdha të filmit ku Shqipëria merr pjesë, përfshi tregjet e rëndësishme të filmit në Kanë e Berlin.

Për këtë është ndërtuar një Website që ndodhet në faqen kryesore on-line të QKK, i cili reklamon zyrtarisht vendet e xhirimit në Shqipëri, si dhe jep informacion për çdo produksion që dëshiron të xhirojë në Republikën e Shqipërisë. Kjo u bë e mundur si pjesë e Projektit Ndërkombëtar “Circe”, ku morën pjesë Shqipëria, Mali i Zi dhe Italia. Pra infrastruktura është gati, dhe është e pasur.

Iniciativa për incentivën “Cash Rebate”, është një domosdoshmëri e kohës dhe tregut kinematografik. Kjo mungesë ligjore e dëmton kinematografinë shqiptare, prandaj është përfshirë në këtë ndryshim në ligj, si pjesë përbërëse shumë e rëndësishme e tij. Herë pas here nga partnerë të huaj na bëhen prezente kërkesa të vazhdueshme lidhur me mundësinë e shfrytëzimit të territorit shqiptar për xhirimin e filmave dhe produkteve të tjera audiovizuale, por stepen kur nuk gjejnë terrenin ligjor të përshtatshëm, kështu që kjo çështje është bërë urgjente.

Vendi ynë ofron në këtë aspekt mundësi ideale, pasi ka pasuri peizazhe të pasur në variacion nga deti në alpe, nga fusha në mal, nga lumi, liqeni, rrënoja arkeologjike, kështjella, qytete mesjetare, mbetje industriale fabrikash dhe uzinash të trashëguara nga periudha komuniste. E gjithë kjo larmishmëri, e bën peizazhin tonë tepër të veçantë dhe të pa përsëritshëm. Përveç̧ sa më sipër, territori shqiptar ka edhe një avantazh tjetër të madh që e gjithë̈ kjo larmishmëri shtrihet në distanca tepër të vogla krahasuar me vende të tjera gjë që e bën koston e xhirimit më të ulët në Shqipëri.

Këto avantazhe që nuk i shfrytëzon Shqipëria, i shfrytëzojnë me sukses vendet fqinje. Për t’iu përgjigjur kërkesave gjithmonë e më shumë në rritje për shfrytëzimin e territoreve, të gjitha vendet kanë punuar për të krijuar paketa komplete stimuluese në shërbim të thithjes së investuesve të huaja në territoret e tyre. Këtë kanë bërë prej vitesh vendet më të zhvilluara dhe e kanë aplikuar këto vitet e fundit edhe të gjitha vendet e Ballkanit.

Të gjitha këto vende, tashmë janë në “garë” ndërmjet tyre për të ofruar kushtet ideale për investitorët e huaj, të cilët ndryshe nga të gjitha bizneset e tjera tradicionale, e kanë procesin e investimit dhe realizimin e produktit shumë të shpejtë. Kohëzgjatja e xhirimit të një filmi është 3 deri 4 javë, gjë që e bën këtë lloj investimi pa diskutim një nga më afat shkurtrit në mënyrë absolute. Injorimi i këtyre proceseve nuk e favorizon por e penalizon kinematografinë shqiptare, dhe vetë Shqipërinë.

Propozimi për këtë ndryshim, ka të bëjë pikërisht me këtë fazë të produksionit, që lidhet me investimin e kryer vetëm në fazën e xhirimit dhe konsumin e shërbimeve në territorin shqiptar brenda kësaj periudhe kohore. Propozimi ynë në këtë projektligj është që rimbursimi në territorin e Republikës së Shqipërisë të jetë deri në 31% të investimit të kryer në territorin shqiptar.

Nëse shohim fluksin e investimeve të këtij karakteri në vendet përreth, konstatojmë shifra optimiste, të cilat kanë të bëjnë me të ardhura direkte si për shembull: Në Rajonin e Puglias në Itali, investohen rreth 50 milion Euro në vit nga xhirimet e filmave të huaj, apo rasti i Kroacisë ku janë zhvilluar prej disa vitesh xhirimet e serialit “The games of Thrones”.

Në rastet e sipërpërmendura, si dhe në të gjitha rastet e ngjashme, të ardhurat direkte nga investimet për xhirimet janë njëra anë e medaljes ndërkohë që ana tjetër, aspak për t’u neglizhuar është benefiti në aspektin e promocionit të territorit me konsekuence të pashmangshme në rritjen e turizmit kulturor dhe jo vetëm.

1. **VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR.**

Projektligji është bazuar ne nenet 78, pika 1 e nenit 83 të Kushtetutës së Republikës së Shqipërisë, dhe është iniciativë e Qeverisë së Shqipërisë në kuadër të zhvillimit të politikave në fushën e kinematografisë. Projektligji i propozuar është në harmoni me Kushtetutën e Republikës së Shqipërisë.

**V. VLERËSIMI I SHKALLËS SË PËRAFRIMIT ME *ACQUIS e BASHKIMIT EUROPIAN* (PËR PROJEKTAKET NORMATIVE)**

Ky projektligj nuk parashikon përafrim me Acquis e BE-së.

1. **PËRMBLEDHJE SHPJEGUESE E PËRMBAJTJES SË PROJEKTAKTIT**

**Neni 1**

Në fund të nenit 2 shtohen përkufizimet si më poshtë:

*“- “Aktivitet kinematografik” në kuptim të këtij ligji do të konsiderohen veprimtaritë kinematografike si festivale (kombëtare dhe ndërkombëtare), javë filmi, pjesëmarrje në markete ndërkombëtare filmi, seminare, trajnime, botime, aktivitete promovuese, apo distribucioni, në fushën e kinematografisë, etj.*

*- “Cash rebate” në kuptim të këtij ligji do të konsiderohet incentiva financiare që do të përfitojnë nga buxheti i shtetit kompanitë e huaja të prodhimeve audiovizuale, në raport me sasinë e parave dhe kohën e shpenzuar për të kryer një pjesë, apo gjithë xhirimet në territorin e Republikës së Shqipërisë.”.*

Sqarim: Ky nen i projektligjit parashikon dy përkufizime shtesë, që janë bërë për efekt të zbatimit të saktë të projektligjit në momentin që do të hyjë në fuqi.

**Neni 2**

Në nenin 4 pas pikës 15 shtohen pikat 16 dhe 17 me këtë përmbajtje:

“*16. Përzgjedh, administron procesin dhe shpërndan fondin për projektet e huaja audiovizuale, që përmbushin kriteret për të përfituar nga skema e financimit të shpenzimeve për projekte të huaja audiovizuale që kryejnë xhirimet në territorin e Republikës së Shqipërisë.*

*17. Merr pjesë në iniciativat dhe programet e Bashkimit Evropian, Këshillit të Evropës, si dhe veprimtaritë që rrjedhin nga anëtarësimi në organizmat evropiane dhe ndërkombëtare dy dhe shumëpalëshe, në fushën e kinematografisë”.*

Sqarim: Në këtë nen të projektligjit janë shtuar dy detyra funksionale të rëndësishme të QKK-së, në funksion të përmbushjes të risive të këtij projektligji.

**Neni 3**

Neni 6 ndryshohet si më poshtë vijon:

“*Neni 6*

*Buxheti i QKK përbehet nga:*

*1. Financimi i produktit kinematografik nga buxheti i shtetit;*

*2. Financim nga të ardhurat vjetore të mbledhura në buxhetin e shtetit, nga detyrimet vjetore që shlyejnë të gjitha subjektet përdorues të prodhimit audioviziv në territorin e Republikës së Shqipërisë.*

*3. Financim nga të ardhurat vjetore të mbledhura në buxhetin e shtetit, nga detyrimet vjetore që shlyejnë të gjitha subjektet me objekt aktiviteti kompani telefonike në territorin e Republikës së Shqipërisë.*

*4. Të ardhurat që krijohen nga qarkullimi dhe shitja e veprave filmike, krijuar me mbështetjen financiare të QKK.*

*5. Të ardhurat nga biletat e shitura në sallat e shfaqjeve (kinema).*

*6. Të ardhurat nga sponsorë e donatorë.*

*7. Masa e të ardhurave të përcaktuara në pikat 2, 3, 4 dhe 5 përcaktohen me vendim të Këshillit të Ministrave*.

**Sqarim:** Neni 6 i ligjit ekzistues është riformuluar duke parashikuar edhe dy risi në funksion të rritjes së buxhetit dhe të të ardhurave që do të administrohen nga QKK. Më specifikisht është parashikuar që në buxhetin vjetor të QKK-së të alokohen një pjesë nga të ardhurat vjetore të mbledhura në buxhetin e shtetit, nga detyrimet vjetore që shlyejnë të gjitha subjektet përdorues të prodhimit audioviziv, si dhe të gjitha subjektet me objekt aktiviteti kompani telefonike në territorin e Republikës së Shqipërisë.

Masa e të ardhurave që do të kalojnë në buxhetin e QKK-së, do të jetë në një përqindje të arsyeshme dhe do të përcaktohet me vendim të Këshillit të Ministrave.

**Neni 4**

Neni 8 ndryshohet si më poshtë:

**“***Neni 8*

*Këshillat Miratues të Projekteve*

*“1. Këshillat Miratues të Projekteve (këtu e më poshtë KMP), vlerësojnë dhe përzgjedhin nga pikëpamja artistike dhe ekonomike projektet për:*

1. *Filma artistikë;*
2. *Filma dokumentarë;*
3. *Filma të animuar;*
4. *Aktivitetet kinematografike.*

*2. KMP-të përbëhen nga 5 ose 7 anëtarë me shtetësi shqiptare, apo të huaj dhe drejtohen nga kryetarët e tyre, të cilët zgjidhen prej këshillave përkatës.*

*3. Mandati i KMP-ve është dy-vjeçar. Mënyra e funksionimit të tyre përcaktohet në Rregulloren e QKK-së.*

*4. Vendimet e KMP-ve për të gjitha projektet kinematografike të vlerësuara i paraqiten për miratim Kryetarit të QKK.*

*5. Kryetari i Qendrës Kombëtare të Kinematografisë ka të drejtë të kthejë vendimin e KMP-së, duke dhënë argumentet përkatëse.*

*6. KMP-të, pasi vlerësojnë vendimin e kthyer të Kryetarit shprehen me vendim përfundimtar, i cili hyn në fuqi menjëherë.”.*

**Sqarim:** Neni 8 është riformuluar duke saktësuar edhe kategorinë e aktiviteteve kinematografike, të cilat janë pjesë e detyrave funksionale të QKK-së dhe saktësimi i procedurave të vendimmarrjes së KMP-ve.

**Neni 5**

Neni 9 ndryshohet si më poshtë:

**“***Neni 9*

*Procedura e përzgjedhjes së Këshillave Miratues të Projekteve (KMP)*

*1. Tre muaj përpara mbarimit të mandatit të KMP-ve, Kryetari bën publik në faqen zyrtare të QKK-së fillimin e procesit për krijimin e KMP-ve.*

*2. Kryetari, në marrëveshje me përfaqësuesit e shoqatave të kineastëve përcaktojnë kriteret e përzgjedhjes së anëtarëve të KMP-ve. Pas miratimit të kritereve, Kryetari hap thirrjen për aplikime për kandidim për anëtarë të KMP-ve.*

*3. Pas përfundimit të afatit të aplikimit, Kryetari përzgjedh listën e kandidatëve që përmbushin kriteret për anëtarë të KMP-ve.*

*4. Lista e miratuar e kandidatëve që kanë përmbushur kriteret për të kandiduar si anëtarë të KMP-ve, i kalon për votim kineastëve. Të drejtën për të marrë pjesë në procesin e përzgjedhjes së KMP-ve, e kanë kineastët votues që regjistrohen pranë QKK.*

*5. Procesi i votimit zhvillohet on-line.*

*6. Kryetari i QKK, në bazë të renditjes përfundimtare të pikëve maksimale të marra gjatë votimit, miraton përbërjen e KMP-ve dhe i shpall ato publikisht përpara përfundimit të mandatit ligjor të KMP-ve paraardhëse.*

*7. Rregullat e detajuara të përzgjedhjes së KMP-ve dhe regjistrimit të kineastëve votues përcaktohen në Rregulloren e QKK-së.”.*

**Sqarim:** Në këtë nen është përcaktuar procedura e përzgjedhjes së KMP-ve. Risia që sjell ky nen është zgjedhja e KMP-ve sipas parimit një anëtar një votë, me përfshirjen e një numri sa më të madh të kineastëve shqiptarë. Nëpërmjet këtij neni synohet rritja e transparencës dhe konkurueshmërisë mbi bazën e kritereve në funksion të përzgjedhjes së kandidaturave me integritet dhe formim profesional sa më të mirë në KMP-të. Nëpërmjet kësaj risie synohet që të rritet cilësia e projekteve filmike që mbështeten nga QKK dhe të evitohet sa më shumë të jetë e mundur ndikimet e grupeve të caktuara në vendimmarrjet kolegjiale në aktivitetin e QKK-së.

**Neni 6**

Neni 19 ndryshohet si më poshtë vijon:

*“Neni 19*

*Financimi i projekteve të huaja audiovizuale që xhirojnë në territorin e Republikës së Shqipërisë.*

1*. Projektet e huaja audiovizuale, që kryejnë xhirimet në territorin e Republikës së Shqipërisë, do të përfitojnë nga skema e financimit në masën deri në 31% të shpenzimeve që kryejnë në territorin e Republikës së Shqipërisë.*

*2. Të drejtën e paraqitjes së aplikimit për financim në QKK, e ka shtëpia kinematografike shqiptare, e cila duhet të jetë kontraktuar nga produksioni i huaj për këtë qëllim.*

3*. Kriteret dhe procedura e financimit të projekteve audiovizuale që përfitojnë nga kjo skemë përcaktohen me Vendim te Këshillit të Ministrave.”.*

Sqarim: Në këtë nen synohet implementimi i incentivës “Cash rebate”, si një oferte stimuluese ndaj investitorëve të huaj të fushës audiovizuale, që të përdorin territorin shqiptar për realizimin e produkteve të tyre kinematografike dhe audiovizuale. Duke iu referuar eksperiencave më të mira ndërkombëtare që kanë të bëjnë me politikat lehtësuese dhe nxitëse ndaj bizneseve të huaja në territore të caktuara, QKK ka studiuar mundësinë e implementimit të këtyre skemave edhe në vendin tonë me qëllim përthithjen e investimeve të huaja. Synimi kryesor i këtij neni është t’u përgjigjet kërkesave gjithmonë e më shumë në rritje për shfrytëzimin e territoreve shqiptare për xhirimin e veprave filmike dhe audiovizuale. Kriteret dhe procedura e financimit të projekteve audiovizuale që përfitojnë nga kjo skemë do të përcaktohen me Vendim te Këshillit të Ministrave.

**Neni 7**

Neni 33 ndryshohet si me poshtë vijon:

***“Neni 33***

***Kineastët dhe mënyrat e organizimit të tyre***

*1. Kineast për efekt të këtij ligji konsiderohet çdo shtetas shqiptar me kontribut krijues në veprat kinematografike shqiptare.*

*2. Kineastët me vullnetin e tyre të lirë organizohen në shoqata sipas legjislacionit shqiptar në fuqi”.*

**Sqarim:** Është ndryshuar neni 33 i ligjit për mënyrën e organizimit të kineastëve. Është përcaktuar termi kineast, i cili nuk ka qenë definuar më parë dhe është ligjëruar mënyra e organizimit të kineastëve sipas vullnetit të tyre të lirë.

Nëpërmjet nenit 8 të projektligjit kudo në tekst “Ministria e Kulturës, Rinisë dhe Sporteve” zëvendësohet me “Ministria përgjegjëse për kulturën”.

**VII. INSTITUCIONET DHE ORGANET QË NGARKOHEN PËR ZBATIMIN E AKTIT.**

Projektligji parashikon se, me zbatimin e këtij vendimi ngarkohen Ministria përgjegjëse e artit dhe kulturës dhe Qendra Kombëtare e Kinematografisë.

**VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Ky projektakt është hartuar nga Ministria e Kulturës dhe Qendra Kombëtare e Kinematografisë.

**IX. RAPORTI I VLERËSIMIT TË ARDHURAVE DHE SHPENZIMEVE BUXHETORE**

Ky projektligj nuk parashikon efekte financiare në buxhetin e shtetit, por parashikon rritje në buxhetin e QKK-së.

**MINISTRI**

**ELVA MARGARITI**